– De sier det borti USA, at det første tegnet på at du gjør suksess, er at du har din egen gjeng med hatere. Malin har hatt det helt siden starten. Når jeg publiserer en kjørevideo på Youtube, kommer det en negativ kommentar i det sekundet videoen er lastet opp, sier Bent Karlsen.
Han er faren, treneren, kokken, teknikeren, turnélederen og sjåføren til Malin Karlsen (12), jenta som kjørte radiostyrt bil første gang en dag i slutten av 2012, i Moss. Hun var da syv år, og ifølge faren et unikt talent.
«Kan hun ikke leke med dokker i stedet?» er noe av det som skrives om henne på nettet.
– Det var ikke så veldig gøy første gangen jeg hørte det. Det går fortsatt inn på meg noen ganger, men jeg hører det så ofte, sier Malin Karlsen.
– Jeg kjører fra dem i konkurranser, og da blir de sure. Men de sier mer til pappa enn til meg.